Ego Hugo, dux Burgundię et Albonii comes, notum facio tam futuris quam presentibus quod, ad petitionem dilectorum virorum abbatis et fratrum Clarevallensium, concessi eis ut domum illam quam apud Divionem edificaverunt, ad hospitandos abbates ad Cisterciense capitulum venientes, in omni illa libertate plenarie possideant in qua ceteri de Cisterciensi ordine domos possident, quas in prefato habent Divione, excepta duntaxat Cisterciensi domo cui indulsi privilegia largiora. Ad procurationem quoque eorumdem abbatum quando ad capitulum venerit, salute animę meę et antecessorum meorum et liberorum meorum, dedi annuatim in pura et perpetua elemosina, X sextarios frumenti apud Roure, et X modios vini apud Belnam in vinea mea de Pomart. Hoc laudavit Odo, filius meus, et reddere promisit. Testibus abbate et cellerario Cisterciensi, Willelmo et Matheo monachis Clarevallis, Johanne Rufo, preposito Divionensi et Bono amico, preposito Belnensi. Rogo autem ut predicti abbates divine pietatis intuitu, post obitum meum et post obitum filii mei Odonis, missas in anniversariis nostris perpetuo celebrent.